**Informatīvais ziņojums**

**par Eiropas Savienības Tieslietu un iekšlietu ministru padomes sanāksmi 2018. gada 4-5. jūnijā**

**I. Eiropas Savienības Tieslietu un iekšlietu ministru padomes sanāksmes darba kārtība**

2018. gada 4.-5. jūnijā Luksemburgā notiks kārtējā Eiropas Savienības (turpmāk – ES) Tieslietu un iekšlietu ministru padomes (turpmāk – Padome) sanāksme. Sanāksmes darba kārtībā ir iekļauti šādi iekšlietu jomas jautājumi:

* *Regula, ar ko groza Kopienas Vīzu kodeksu (Vīzu kodekss)*

2018. gada 14. martā tika publicēts priekšlikums grozījumiem Vīzu kodeksā – Komisijas priekšlikums Eiropas Parlamenta un Padomes regulai, ar ko groza Regulu (EK) Nr. 810/2009, ar ko izveido Kopienas Vīzu kodeksu (turpmāk – Vīzu kodekss). Vīzu kodeksa mērķisir atvieglot ceļošanu likumīgiem ceļotājiem un atbilstoši dalībvalstu interesēm vienkāršot tiesisko ietvaru, vienlaikus turpinot uzturēt, kā arī stiprināt drošību uz ārējām robežām, nodrošinot Šengenas telpas labu darbību un novēršot ar nelikumīgu migrāciju saistītus riskus.

Būtiskākie jauninājumi un grozījumi esošajos Vīzu kodeksa noteikumos ir šādi:

* izmaiņas iekasējamās vīzas nodevas apjomā un tās apjoma noteikšanas kārtībā;
* iespēja noteikt vīzu ierobežojumus to trešo valstu, kuras nesadarbojas readmisijas jomā, pilsoņiem;
* vairākkārtēju ieceļošanas vīzu izsniegšanas “kaskādes principa” ieviešana;
* vairāku termiņu pārskatīšana, tostarp attiecībā uz vīzas pieteikuma iesniegšanu, iepriekšējām konsultācijām, lēmuma pieņemšanu par vīzas pieteikumu;
* jauna koncepta izveide, kas paredz tiesības izsniegt vīzas uz ārējām robežām pagaidu shēmas ietvaros;
* atteikšanās no nosacījuma par nepieciešamību visiem vīzu pieteikuma iesniedzējiem iesniegt pieteikumus personīgi;
* elastīgu nosacījumu paredzēšana attiecībā uz dalībvalstīm pieejamo resursu optimālu izmantošanu, konsulārā pārklājuma paplašināšanu un sadarbību ar citām dalībvalstīm, tostarp atteikšanās no uzstādījuma, ka ārpakalpojumu sniedzējs var tikt izmantots tikai kā galējs līdzeklis;
* atteikšanās no nosacījuma par dalībvalstu pienākumu nodrošināt “tiešu piekļuvi”, lai iesniegtu vīzu pieteikumus.

Padomē plānotas politiskas diskusijas par jauninājumiem Vīzu kodeksā. Dalībai sanāksmē ir sagatavota nacionālā pozīcija.

* *Ar migrācijas aktualitātēm saistītie jautājumi*

Lai arī migrācijas plūsmas pirmajos 2018. gada mēnešos nedaudz samazinājušās, spiediens uz ES ārējām robežām saglabājas augsts un tiek prognozēts, ka līdz ar laika apstākļu uzlabošanos, pieaugs arī migrācijas plūsmas[[1]](#footnote-1). Turklāt pieredze liecina par migrācijas plūsmu ātro un mainīgo dabu un spēju pielāgoties situācijai.

Eiropas Komisijas progresa ziņojumā par Eiropas migrācijas programmas īstenošanu atzinīgi ir novērtēti līdzšinējie pasākumi, vienlaikus secinot, ka arī turpmāk ir jāizmanto visaptveroša pieeja migrācijas pārvaldībai, turpinot īstenot uzsāktos pasākumus.

Kopējās Eiropas patvēruma sistēmas reforma tika iezīmēts kā viens no centrālajiem jautājumiem Eiropas migrācijas programmā. 2018.gada pirmajā pusgadā notika ļoti intensīvs darbs ar visiem patvēruma jomas tiesību aktiem, tomēr panāktais progress dažādajos tiesību aktos ir dažāds. Dublinas regulas priekšlikums, kas faktiski ir Kopējās Eiropas patvēruma sistēmas galvenais elements, tā arī nav saņēmis dalībvalstu vairākuma atbalstu.

Ministriem paredzēta neformāla viedokļu apmaiņa brokastu un pusdienu formātā par pašreizējo situāciju migrācijas jomā, kā arī par atsevišķiem patvēruma jomas jautājumiem[[2]](#footnote-2). Dalībai sanāksmē atsevišķa pozīcija netiks gatavota. Latvijas viedoklis atbilst apstiprinātajām pozīcijām migrācijas un patvēruma jomā.

**Latvijas viedoklis**:

 *Latvija piekrīt, ka* ***efektīvai un ilgtspējīgai migrācijas plūsmu pārvaldībai*** *ir nepieciešama* ***visaptveroša pieeja****, kas balstīta ārējo robežu pārvaldības stiprināšanā, cīņā ar cilvēktirdzniecību un kontrabandu, efektīvas atgriešanas politikas īstenošanā un stratēģiskā sadarbībā ar trešajām valstīm.*

 *Latvijas vērtējumā līdzšinējie pasākumi migrācijas plūsmu labākai pārvaldībai ir devuši rezultātus, tādēļ tie būtu turpināmi un tālāk attīstāmi.*

 *Latvija atzinīgi vērtē līdzšinējo progresu Kopējās Eiropas patvēruma sistēmas reformēšanā. Vienlaikus Latvija vēlas atkārtoti uzsvērt, ka svarīgi, lai* ***tiesību akti būtu kvalitatīvi*** *un praksē īstenojami un* ***formāli laika grafiki******nevar būt attaisnojums tiesību akta kvalitātes samazināšanai****.*

 *Latvija atgādina par savu nostāju, ka dalībvalstu* ***dalība*** *jebkādos patvēruma meklētāju* ***pārvietošanas pasākumos*** *var tikt īstenota tikai uz* ***brīvprātības pamatiem.***

* *Terorisma apkarošana: kompetento iestāžu sadarbības pastiprināšana*

Lai pienācīgi reaģētu uz mūsdienās pieaugošo terorisma radīto apdraudējumu, atbildīgajām iestādēm (tiesībaizsardzības iestādēm un drošības dienestiem) ir būtiski savlaicīgi iegūt precīzu un ticamu informāciju. Ievērojot minēto, Eiropas Savienības dalībvalstu atbildīgo iestāžu savstarpējai sadarbībai, kā arī savstarpējās uzticēšanās veicināšanai ir būtiska loma efektīvā cīņā ar terorismu.

Ministri tiek aicināti diskutēt par pasākumiem, kurus būtu nepieciešams īstenot, lai stiprinātu kompetento iestāžu turpmāku sadarbību terorisma apkarošanas jomā.

**Latvijas viedoklis**:

***Latvija piekrīt****, ka efektīvas terorisma apkarošanas pamatā ir atbildīgo iestāžu, īpaši tiesībaizsardzības iestāžu un drošības iestāžu, pilnvērtīga sadarbība un laicīga kvalitatīvas informācijas apmaiņa, kas sniedz iespēju ātri reaģēt un pieņemt atbilstošus lēmumus par nepieciešamajiem pretpasākumiem.*

* *Multidisciplinārā pieeja iekšējās drošības jomā: ES politikas cikls organizētas un smagas starptautiskas noziedzības jomā 2014.–2017. gadam*

Viena no Eiropas Savienības politikas cikla organizētas un smagas starptautiskas noziedzības jomā (ES politikas cikls) būtiskākajām iezīmēm ir tā multidisciplinārā pieeja, ko raksturo (1) daudz dažādu gan nacionāla, gan ES, gan ne-ES līmeņa ieinteresēto pušu iesaiste un (2) plašs īstenojamo pasākumu/darbību loks.

Prezidentūras skatījumā pirmā pilnā ES politikas cikla pabeigšana ir vispiemērotākais brīdis, lai izvērtētu līdz šim pastāvošo multidisciplināro pieeju un apsvērtu tās stiprināšanas nepieciešamību/iespējas, īpašu uzmanību pievēršot šādiem aspektiem:

* koordinācijas stiprināšana nacionālā līmenī;
* ES politikas cikla popularizēšana kompetento iestāžu vidū un valsts iestāžu iesaiste;
* ES politikas cikla ārējās dimensijas stiprināšana;
* atbalsta palielināšana ES struktūru un aģentūru multidisciplinārajiem komponentiem un darbībām;
* inovatīvu risinājumu apsvēršana, piemēram, palielinot privātā sektora informētību un iesaisti.

Ministri tiek aicināti diskutēt par to redzējumu attiecībā uz ES politikas cikla tālāko attīstību.

**Latvijas nostāja**:

*Latvija* ***īpaši pozitīvi vērtē*** *ES politikas ciklam raksturīgo multidisciplināro pieeju, atzīstot mūsdienās vērojamās organizētās noziedzības multidisciplināro raksturu un uzskatot, ka vairāku noziegumu veidu apkarošana, piemēram, narkotiku nelikumīga aprite, naudas atmazgāšana, cilvēktirdzniecība u.c. nebūtu iespējama bez daudzu un dažādu ieinteresēto pušu iesaistes.*

*Ievērojot minēto, Latvija* ***pozitīvi raugās*** *uz ES politikas cikla multidisciplinārās pieejas stiprināšanu, kopumā piekrītot identificētajiem pasākumiem, kas varētu sniegt ieguldījumu šajā jomā.*

Līdztekus šiem jautājumiem ministri tiks informēti par panākto progresu diskusijās par Kopējās Eiropas Patvēruma sistēmas reformu, aktualitātēm sadarbības starp KDAP misijām/operācijām un ES TI aģentūrām jomā, kā arī iepazīstināti ar nākamās, Austrijas, prezidentūras prioritātēm.

**II. Latvijas delegācija**

Latvijas delegāciju Padomes sanāksmes laikā vadīs iekšlietu ministrs Rihards Kozlovskis.

Iekšlietu ministrs Rihards Kozlovskis

25.05.2018. 12:05

947

Eiropas lietu un starptautiskās sadarbības departamenta
Eiropas lietu nodaļas vadītāja

I.Muceniece, 67219170

iveta.muceniece@iem.gov.lv

1. COM (2018) 301 *final* [↑](#footnote-ref-1)
2. Informatīvā ziņojuma gatavošanas brīdī šie jautājumi nav zināmi. [↑](#footnote-ref-2)